3 верасня гарадская бібліятэка №8 імя Е. Полацкай сумесна з ДУК “Палац мастацтваў г. Бабруйска” зладзілі свята, прысвечанае Дню беларускага пісьменства і 500-годдзю беларускага кнігадрукавання пад назвай “Кніг друкаваных чароўнае слова”. На працягу свята гучала родная беларуская мова, былі прадстаўлены экспазіцыі “Сусвет Скарыны”, “Сувязь часоў. Сувязь пакаленняў” з факсімільнымі выданнямі помнікаў кніжнай культуры Беларусі, экспазіцыя з работамі ўладальнікаў спецыяльнай прэміі імя Міхася Лынькова. Дзіцячая студыя “Крещендо” ДУК “Палац мастацтваў г. Бабруйска” ўпрыгожыла свята музычнымі нумарамі, прысвечанымі Беларусі і беларускай мове. Уладальнікі спецыяльнай прэміі імя Міхася Лынькова падрыхтавалі літмантаж “Жыві, наша Слова”, прачытаўшы ўласныя вершы, вершы класікаў беларускай літаратуры і сучасных паэтаў. Цікава прайшла інтэрактыўна-даследчая віктарына “Францыск Скарына, альбо як да нас прыйшла кніга” за правільныя адказы ўдзельнікі свята атрымалі памятныя прызы з сімволікай 500-годдзя беларускага кнігадрукавання. Завяршылася свята пранікнёнымі і мудрымі словамі Скарыны: “Любіце кнігу, бо яна – крыніца мудрасці, ведаў і навукі, лекі для душы”.